En commemoració del Dia Internacional de les Dones, 8 de març, volem adherir-nos al manifest de l'Institut Català de les Dones (ICD) i garantir el dret a la igualtat entre homes i dones.
Tal i com afirma el manifest de l'ICD, la igualtat legal entre dones i homes és vigent al nostre país però no ho és de forma real i efectiva per a totes les dones que hi viuen.
Des de la Sub-direcció General de Drogodependències (SGDD) volem recalcar la importància que la igualtat entre dones i homes es faci efectiva per a totes, siguin quines siguin les seves situacions vitals i les vulnerabilitzacions a les quals estan sotmeses.
En el cas de les dones que conviuen amb alcohol i altres drogues, estem treballant per incorporar la perspectiva de gènere en les polítiques públiques tant en la prevenció com en el tractament però, tot i així, hi ha moltes desigualtats que encara perduren.
El consum d'alcohol i altres drogues segueix rebent un important càstig social i, en el cas de les dones, aquest estigma és doble.
Es segueix exigint a les dones un comportament "exemplar" que implica responsabilitzar-se de les tasques de cura i respondre als cànons del sistema patriarcal en totes les seves dimensions.
Aquesta penalització social es tradueix en la justificació de les violències masclistes sistemàtiques a les quals es veuen sotmeses en tots els àmbits socials com ara en les relacions sexo-afectives, en els àmbits de consum, en l'exercici del treball sexual i, fins i tot, en les institucions mateixes com a estratègia de correcció social del seu comportament.
Aquestes desigualtats es veuen plasmades també en altres aspectes estructurals que provoquen una menor possibilitat d'accés als serveis públics o invisibilitat de la seva situació.
Aquest fet les posa davant de serveis o programes que no responen a les seves necessitats com a dones.
Així, les diferències que poden presentar, per exemple, els seus patrons de consum esdevenen desigualtats en l'atenció per no ser ateses en les seves especificitats degut a l'androcentrisme en el disseny dels serveis.
L'estigma social també opera en aspectes de la seva vida tan importants com en la seva credibilitat dins del sistema judicial o en el qüestionament a la seva capacitat per fer de mares, i també en la vulneració dels seus drets sexuals i reproductius, tal i com recull el darrer informe de l'Observatori de drets sexuals i reproductius.
Des de la SGDD estem treballant per detectar-les i corregir-les.
Reivindiquem, doncs, que les estructures que sustenten les discriminacions específiques vers les dones que no responen als cànons patriarcals siguin visibilitzades, identificades i combatudes.
És imprescindible que tant la mirada social com les intervencions públiques incorporin de forma sistemàtica una mirada interseccional que evidenciï que no totes les dones estan en la mateixa situació de desigualtat i que treballi fermament per revertir-les.
La igualtat entre dones i homes ha de ser necessàriament per totes, sinó no es pot considerar igualtat.
Des de la SGDD ens fem nostra aquesta lluita i treballem amb elles per combatre aquestes desigualtats fent que cada vegada més les polítiques i els programes de prevenció i tractament de drogues es dissenyin i s'implementin amb una mirada de gènere i interseccional.